十一月二十三日歐陽永叔劉原甫范景仁何聖徒見訪之什
作者：梅堯臣
朝代：宋

paragraphs: 夷門魏公子，來過抱關人。
車馬立市中，貴義不恥貧。
市人無不驚，此老面黧皴。
豈將流俗眼，能辨玉與珉。
爾後幾千載，此賢埋埃塵。
誰謂四君子，蹈古猶比辰。
上馬後苑門，訪我東城闉。
爲公開蓬戶，沽酒焚紫鱗。
銀杯青石盤，共飲不計巡。
薄暮各已醉，歡笑頹冠巾。
來既無猜嫌，去亦無疎親。
曷若世上士，惟顧勢力均。